Értékelés – férfi kézilabda - 2017 tavasz

A tavalyi kilencedik hely után idén a nyolcadik pozícióban zárta a bajnokságot a Tatai AC férfi kézilabda csapata. A legfontosabb mutatókban javult az együttes, de a nagy bravúrok mellett akadt néhány fájó vereség is. Sibalin Jakab vezetőedző jövőre további erősödést, és az ideinél is keményebb bajnokságot vár.

TAC: - Az együttes az őszi hatodik hely után végül a nyolcadik lett. Tavaly szintén a bajnokság első fele sikerült jobban, akkor ötödik helyen fordultunk, a végén kilencedikek lettünk. Milyen pályát írt le a csapat idén, illetve az elmúlt két évet nézve?
Sibalin Jakab vezetőedző: - Az idei esztendőben szerettük volna minimum megtartani az őszi hatodik helyet, hiszen mindezt úgy értük el, hogy nagyon sok volt a sérült játékosunk, több alkalommal is felforgatott csapattal álltunk ki. Annak, hogy ez nem sikerült, vannak külső okai is, hiszen több csapat jelentősen megerősödött a téli szünetben. Másrészt talán elhittük, hogy a sérültjeink felépülése után, teljes csapattal automatikusan menni fog a sikeres játék. Az elmúlt két szezon alapján azonban elgondolkodtató, hogy egy jó őszi szereplés után miért következik egy gyengébb tavasz.

- Idén 27 pontot gyűjtöttünk és plusz 28 lett a gólkülönbség, tavaly 24 pontig jutottunk és több gól kaptunk, mint amennyit lőttünk. Minek köszönhető a pozitív változás?
- Ezek azok a mutatók, amelyek biztatóak számomra, még ha nem is olyan mértékben, mint ahogyan vártuk. Ebben az irányban szeretnénk továbblépni, itt is a tavasz volt a gyengébb, hiszen ősszel minden mérkőzésünk szoros volt, míg a szezon második felében szenvedtünk néhány nagyobb gólarányú vereséget is.

- A kapott gólok száma alapján a mezőny harmadik legjobb védelme volt a miénk, a kiállításokat tekintve pedig a második legsportszerűbb együttes lettünk. Hogyan értékeled a védekezést?
- Nálam a védekezés a kézilabda alfája és ómegája, mindennek a kiinduló pontja, enélkül nem lehet eredményt elérni. Ha ez működik, van egy biztos alap, amire lehet építeni. Az első adat mindenképpen biztató, azonban a sportszerűségi versenyben elért második hely azt mutatja, hogy vannak még tartalékaink, hiszen a jó értelemben vett agresszivitás hiányzik.

- A lőtt gólokat tekintve három csapatot előzünk meg, legeredményesebb játékosunk 96 gólig jutott. Ez a csapatrész hogyan teljesített?
- Nálunk nem egy-két játékos kimagasló teljesítménye, gólerőssége a meghatározó, hanem a csapat kiegyensúlyozottsága. Talán azokat a gyors, indításból szerezhető gólokat hiányolom, melyeket az előbb említett, időnként jól működő védekezésünk alapján szerezhettünk volna. Ebben mindenképpen előre kell lépnünk!

- Volt-e bravúrnak értékelhető eredmény, és volt-e olyan találkozó, amit gyengébbek ítélsz meg?
- Legjobb játékunkat a szezonban a bajnok Dabas ellen nyújtottuk, még számomra is meglepő magabiztossággal győztünk ellenük hazai pályán. A PLER, illetve a Vecsés legyőzése is a bravúr kategóriájába sorolható. Ami számomra a legfájóbb ebben az esztendőben, hogy oda-vissza vereséget szenvedtünk a kieső helyen végző NEKA-tól. Ezek a pontok nagyon hiányoztak a végelszámolásnál.

- Milyen igazolások/erősítések várhatók a szünetben?
- A csapat magja mindenképpen együtt marad, nagy játékosmozgások nem várhatók, egy kis vérfrissítésre azonban mindig szükség van. Még nem zárultak le a tárgyalások mindenkivel, de néhány nap múlva végleges lesz a keretünk.

- Milyennek ítélted meg az NBI/B Nyugati csoportjának színvonalát?
- A tavaly életbe lépő szabályozók miatt a második vonalból eltűntek a külföldi játékosok, de ez nem okozott számottevő színvonalesést, hasonló erősségű volt a mezőny, mint tavaly. A bajnok Dabas kiemelkedett a mezőnyből, utána a Győr, Veszprém U23, PLER hármas következett. Ezt követően óriási volt a tülekedés, egy-egy pont döntött a helyezésekről. A végén a szebb napokat látott Alba Fehérvár és az újonc Pénzügyőr lógott talán egy kicsit ki lefelé. A következő szezonban kiegyensúlyozottabb teljesítményt szeretnénk nyújtani, s mindenképpen az előrelépés a célunk, pontszámban és helyezésben egyaránt, bár ez egyáltalán nem lesz egyszerű feladat.